**Petr Nedvěd** (s. 9. joulukuuta 1971 Liberec, Tšekkoslovakia) on tšekkiläis-kanadalainen jääkiekkoilija. Pitkällä urallaan hän on pelannut lukuisissa NHL-joukkueissa ja edustanut sekä Kanadan että Tšekin maajoukkueita. Nedvěd voitti Lillehammerin olympialaisissa 1994 hopeaa. Hänen veljensä Jaroslav on myös jääkiekkoilija.

Ura
---

Nedvěd aloitti pelaamisen CHZ Litvinovin juniorijoukkueessa Tšekkoslovakiassa. Hänen isänsä oli aikoinaan pelannut seurassa kahdeksan kautta. Nedvěd loikkasi Kanadaan vuonna 1989 Calgaryssa pelatun junioriturnauksen aikana, ja hän alkoi pelata WHL-liigan Seattle Thunderbirdsissä. Nedvěd teki kaudella 1989–1990 71 ottelussa 145 pistettä, ja Vancouver Canucks varasi hänet toisena vuoden 1990 varaustilaisuudessa.

Nedvěd siirtyi heti kaudeksi 1990–1991 NHL:ään, ja pelasi Vancouverissa yhteensä kolme kautta. Kaudella 1993–1994 Nedvěd ei päässyt Vancouverin kanssa yhteisymmärrykseen uudesta sopimuksesta, joten hän solmi sopimuksen St. Louis Bluesin kanssa. Nedvěd ehti pelata St. Louisissa vain 25 ottelua, sillä hänet myytiin ennen seuraavan kauden alkua New York Rangersiin vaihdossa Esa Tikkaseen ja Doug Lidsteriin.

Pelaajalakon takia tyngäksi jääneen 1994–1995 -kauden jälkeen Rangers myi Nedvědin Sergei Zubovin kanssa Pittsburgh Penguinsille, joka antoi vaihdossa Luc Robitaillen ja Ulf Samuelssonin. Pittsburghin pelityyli sopi Nedvědille, ja hän on pelannut joukkueessa uransa tehokkaimmat kautensa. Kahden kauden jälkeen Nedvěd ajautui jälleen sopimuskiistaan, minkä vuoksi hän ei pelannut yli vuoteen NHL:ssä. Kauden 1997–1998 hän pelasi Tšekissä ja IHL:ssä.

Pittsburgh myi lopulta marraskuussa 1998 Nedvědin pelaajaoikeudet takaisin Rangersille, joka solmi uuden sopimuksen hänen kanssaan. Nedvěd sijoitettiin samaan ketjuun kahden muun tšekkiläisen, Jan Hlaváčin ja Radek Dvořákin, kanssa. *The Czech Line* -ketju oli joukkueen ykkösketju kahden kauden ajan. Rangers ei selviytynyt pudotuspeleihin kertaakaan Nedvědin aikana. Seura myi hänet ja Jussi Markkasen kaudella 2003–2004 Edmonton Oilersiin.

Työsulkukaudella 2004–2005 Nedvěd pelasi HC Sparta Prahassa. Kaudeksi 2005–2006 hän teki sopimuksen Phoenix Coyotesin kanssa, joka myi hänet 25 ottelun jälkeen Philadelphia Flyersiin. Huonon 2006–2007 -kauden jälkeen Philadelphian manageri Paul Holmgren ilmoitti että Nedvěd, Niko Dimitrakos ja Nolan Baumgartner vapautetaan joukkueesta. Edmonton palkkasi Nedvědin loppukaudeksi, muttei uusinut tämän jälkeen hänen sopimustaan.

Nedvěd palasi Tšekkiin ja pelasi kauden 2007–2008 Sparta Prahassa, minkä jälkeen hän yritti paluuta NHL:ään Rangersin harjoitusleirillä. Nedvěd ei vakuuttanut joukkuejohtoa, eikä saanut pelipaikkaa lopullisessa kokoonpanossa. Vuodesta 2008 lähtien Nedvěd on pelannut HC Bílí Tygři Liberecissä. 

### Kansainvälinen ura

Nedvěd sai Kanadan kansalaisuuden 1993, ja hän pelasi Kanadan jääkiekkomaajoukkueessa 1993–1994 kun hänellä ei ollut sopimusta NHL:ään. Nedvěd edusti Kanadaa vuoden 1994 talviolympialaisissa, joissa Kanada saavutti hopeaa. Myöhemmin Nedvěd olisi halunnut pelata Tšekin jääkiekkomaajoukkueessa, mutta IIHF:n sääntöjen mukaan kanadalaisena hän ei saanut osallistua IIHF:n turnauksiin. Vuoden 1996 jääkiekon maailmancup pelattiin NHL:n sääntöjen mukaan, jolloin Nedvěd pelasi Tšekin joukkueessa. Pelattuaan tarpeeksi kauan kotimaansa pääsarjassa IIHF katsoi Nedvědin olevan jälleen tšekkiläinen ja hän sai edustaa Tšekkiä MM-kilpailuissa 2012, jolloin hän voitti pronssia. Hän pelasi myös vuoden 2014 talviolympialaisissa Tšekin joukkueessa.

Palkinnot
---------

* 1989–1990: Jim Piggott Memorial Trophy, *Vuoden tulokas* (WHL)
* 1989–1990: Vuoden tulokas (CHL)
* 1993–1994: Hopeamitali talviolympialaisissa

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 1988–1989 | CHZ Litvinov | jun. | 20 | 32 | 19 | 51 | 12 |  |  |  |  |  |
| 1989–1990 | Seattle Thunderbirds | WHL | 71 | 65 | 80 | 145 | 80 | 11 | 4 | 9 | 13 | 2 |
| 1990–1991 | Vancouver Canucks | NHL | 61 | 10 | 6 | 16 | 20 | 6 | 0 | 1 | 1 | 0 |
| 1991–1992 | Vancouver Canucks | NHL | 77 | 15 | 22 | 37 | 36 | 10 | 1 | 4 | 5 | 16 |
| 1992–1993 | Vancouver Canucks | NHL | 84 | 38 | 33 | 71 | 96 | 12 | 2 | 3 | 5 | 2 |
| 1993–1994 | Kanada |  | 17 | 19 | 12 | 31 | 16 |  |  |  |  |  | OK Kanada | 8 | 5 | 1 | 6 | 6 |
|  | St. Louis Blues | NHL | 19 | 6 | 14 | 20 | 8 | 4 | 0 | 1 | 1 | 4 |
| 1994–1995 | New York Rangers | NHL | 46 | 11 | 12 | 23 | 26 | 10 | 3 | 2 | 5 | 6 |
| 1995–1996 | Pittsburgh Penguins | NHL | 80 | 45 | 54 | 99 | 68 | 18 | 10 | 10 | 20 | 16 |
| 1996–1997 | Pittsburgh Penguins | NHL | 74 | 33 | 38 | 71 | 66 | 5 | 1 | 2 | 3 | 12 | MC Tšekki | 3 | 0 | 1 | 1 | 8 |
| 1997–1998 | HC Stadion Liberec | CZE-2 | 2 | 0 | 3 | 3 |  | – | – | – | – | – |
|  | HC Nový Jičín | CZE-3 | 7 | 9 | 16 | 25 |  | – | – | – | – | – |
|  | HC Sparta Praha | ČEL | 5 | 2 | 3 | 5 | 8 | 6 | 0 | 2 | 2 | 52 |
|  | Las Vegas Thunder | IHL | 3 | 3 | 3 | 6 | 4 | – | – | – | – | – |
| 1998–1999 | Las Vegas Thunder | IHL | 13 | 8 | 10 | 18 | 32 | – | – | – | – | – |
|  | New York Rangers | NHL | 56 | 20 | 27 | 47 | 50 | – | – | – | – | – |
| 1999–2000 | New York Rangers | NHL | 76 | 24 | 44 | 68 | 40 | – | – | – | – | – |
| 2000–2001 | New York Rangers | NHL | 79 | 32 | 46 | 78 | 54 | – | – | – | – | – |
| 2001–2002 | HC Bílí Tygři Liberec | CZE-2 | 1 | 3 | 0 | 3 | 2 | – | – | – | – | – |
|  | New York Rangers | NHL | 78 | 21 | 25 | 46 | 36 | – | – | – | – | – |
| 2002–2003 | New York Rangers | NHL | 78 | 27 | 31 | 58 | 64 | – | – | – | – | – |
| 2003–2004 | New York Rangers | NHL | 65 | 14 | 17 | 31 | 42 | – | – | – | – | – |
|  | Edmonton Oilers | NHL | 16 | 5 | 10 | 15 | 4 | – | – | – | – | – |
| 2004–2005 | HC Sparta Praha | ČEL | 46 | 22 | 13 | 35 | 44 | 5 | 2 | 3 | 5 | 10 |
| 2005–2006 | Phoenix Coyotes | NHL | 25 | 2 | 9 | 11 | 34 | – | – | – | – | – |
|  | Philadelphia Flyers | NHL | 28 | 5 | 9 | 14 | 36 | 6 | 2 | 0 | 2 | 8 |
| 2006–2007 | Philadelphia Flyers | NHL | 21 | 1 | 6 | 7 | 18 | – | – | – | – | – |
|  | Philadelphia Phantoms | AHL | 14 | 4 | 7 | 11 | 10 |  |  |  |  |  |
|  | Edmonton Oilers | NHL | 19 | 1 | 4 | 5 | 10 | – | – | – | – | – |
| 2007–2008 | HC Sparta Praha | ČEL | 45 | 20 | 5 | 25 | 98 | 4 | 0 | 1 | 1 | 20 |
| 2008–2009 | HC Bílí Tygři Liberec | ČEL | 33 | 14 | 14 | 28 | 72 | 3 | 0 | 1 | 1 | 6 |
| 2009–2010 | HC Bílí Tygři Liberec | ČEL | 35 | 15 | 20 | 35 | 94 | 15 | 8 | 9 | 17 | 16 |
| 2010–2011 | HC Bílí Tygři Liberec | ČEL | 45 | 14 | 41 | 55 | 74 | 7 | 7 | 3 | 10 | 12 |
| 2011–2012 | HC Bílí Tygři Liberec | ČEL | 49 | 24 | 37 | 61 | 64 | 11 | 6 | 7 | 13 | 34 | MM Tšekki | 9 | 3 | 2 | 5 | 2 |
| 15 kautta | NHL yhteensä | 982 | 310 | 407 | 717 | 708 | 71 | 19 | 23 | 42 | 64 |

Lähteet
-------

* Petr Nedvěd Eurohockey-sivustolla (englanniksi)

### Viitteet

1. 1 2 3 4 5 6  Legends of Hockey – Petr Nedved HHOF. Viitattu 17.4.2010. (englanniksi)
2. ↑  Legends of Hockey – Jan Hlaváč HHOF. Viitattu 17.5.2010. (englanniksi)
3. ↑  Jussi Markkanen ja Petr Nedved Oilersiin, Helminen Manhattanille jatkoaika.com. Viitattu 17.4.2010.
4. ↑  Flyers Place Three on Waivers, Recall Three From Phantoms  16.10.2006. Philadelphiaflyers.com. Viitattu 10.4.2008. (englanniksi)[vanhentunut linkki]
5. ↑  Rangers Release Nedved Associated Press. Viitattu 17.4.2010. (englanniksi)
6. ↑  Petr Nedvěd player profile *eliteprospects.com*. Eliteprospects.com. Viitattu 14.2.2014.